CELEX: 32020R1627
Language: fi
Date: 2020-11-03 00:00:00
Title: Komission täytäntöönpanoasetus (EU) 2020/1627, annettu 3 päivänä marraskuuta 2020, covid-19-pandemiasta johtuvista poikkeuksellisista toimenpiteistä yhtenäisen eurooppalaisen ilmatilan suorituskyvyn kehittämisjärjestelmän ja maksujärjestelmän kolmannella viiteajanjaksolla (2020–2024)

4.11.2020   
               
               
                  FI
               
               
                  Euroopan unionin virallinen lehti
               
               
                  L 366/7
               
            
         KOMISSION TÄYTÄNTÖÖNPANOASETUS (EU) 2020/1627,
         annettu 3 päivänä marraskuuta 2020,
         covid-19-pandemiasta johtuvista poikkeuksellisista toimenpiteistä yhtenäisen eurooppalaisen ilmatilan suorituskyvyn kehittämisjärjestelmän ja maksujärjestelmän kolmannella viiteajanjaksolla (2020–2024)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhtenäisen eurooppalaisen ilmatilan toteuttamisen puitteista 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 549/2004 (1) (puiteasetus) ja erityisesti sen 11 artiklan 6 kohdan,
         ottaa huomioon lennonvarmistuspalvelujen tarjoamisesta yhtenäisessä eurooppalaisessa ilmatilassa 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 550/2004 (2) (palveluntarjonta-asetus) ja erityisesti sen 15 artiklan 4 kohdan,
         sekä katsoo seuraavaa:
         
                     (1)
                  
                  
                     Komission täytäntöönpanoasetuksessa (EU) 2019/317 (3) vahvistetaan suorituskyvyn kehittämisjärjestelmän ja maksujärjestelmän täytäntöönpanoa koskevat yksityiskohtaiset säännöt ja menettelyt, jotka koskevat muun muassa lennonvarmistuspalvelujen ja verkkotoimintojen suorituskykyä sekä ilmatilan käyttäjiltä perittävien lennonvarmistusmaksujen määrittämistä, määräämistä ja perimistä.
                  
               
                     (2)
                  
                  
                     Lentoliikenne on covid-19-pandemian vuoksi vähentynyt jyrkästi kysynnän merkittävän heikkenemisen ja niiden suorien toimenpiteiden seurauksena, joita jäsenvaltiot ja kolmannet maat ovat toteuttaneet pandemian hillitsemiseksi. Covid-19-pandemian aiheuttamat poikkeukselliset olosuhteet vaikuttavat merkittävästi suorituskyvyn kehittämisjärjestelmän ja maksujärjestelmän täytäntöönpanoon liittyviin nykyisiin prosesseihin ja toimenpiteisiin järjestelmän kolmannella viiteajanjaksolla vuosina 2020–2024, kuten suorituskykytavoitteiden ja yksikköhintojen vahvistamiseen sekä kannustinjärjestelmien ja riskinjakomekanismien soveltamiseen. Näin on muodostunut poikkeuksellinen tilanne, jonka ratkaisemiseksi on toteutettava tilapäisiä erityistoimenpiteitä.
                  
               
                     (3)
                  
                  
                     Jäsenvaltiot toimittivat komissiolle kolmatta viiteajanjaksoa koskevat suorituskykysuunnitelmiensa luonnokset 1 päivään lokakuuta 2019 mennessä ja päivitetyt suorituskykysuunnitelmiensa luonnokset 21 päivään marraskuuta 2019 mennessä. Asetuksen (EY) N:o 549/2004 11 artiklan 3 kohdan mukaan komissio arvioi, ovatko suorituskykysuunnitelmien luonnokset yhdenmukaisia komission täytäntöönpanopäätöksessä (EU) 2019/903 (4) vahvistettujen unionin laajuisten suorituskykytavoitteiden kanssa. Sekä suorituskykysuunnitelmien luonnokset että unionin laajuiset suorituskykytavoitteet laadittiin kuitenkin ennen covid-19-pandemian puhkeamista, eikä niissä siten oteta huomioon pandemiasta johtuvaa merkittävää muutosta lentoliikenteen olosuhteissa.
                  
               
                     (4)
                  
                  
                     Koska covid-19-pandemialla on ollut merkittävä ja ennennäkemätön vaikutus ilmailualaan ja erityisesti lennonvarmistuspalvelujen tarjontaan, kolmanteen viiteajanjaksoon olisi sovellettava tiettyjä täytäntöönpanoasetuksesta (EU) 2019/317 poikkeavia sääntöjä. Kolmanteen viiteajanjaksoon olisi sovellettava täytäntöönpanoasetusta (EU) 2019/317, jollei tässä asetuksessa nimenomaisesti toisin säädetä. Tämä asetus ei saisi myöskään vaikuttaa niihin yksikköhintojen mukautuksiin, jotka on määritetty toisella viiteajanjaksolla komission täytäntöönpanoasetuksen (EU) N:o 391/2013 (5) perusteella.
                  
               
                     (5)
                  
                  
                     Covid-19-pandemian puhkeamisen jälkeiseen liikenteen kehitykseen liittyvien epävarmuustekijöiden vuoksi vuoteen 2024 ulottuvia riittävän luotettavia liikenne-ennusteita ei ole vielä saatavilla. Siksi on tarpeen säätää erityissäännöistä tarkistettujen unionin laajuisten suorituskykytavoitteiden asettamiseksi kolmatta viiteajanjaksoa varten, jotta varmistetaan tämän viiteajanjakson täytäntöönpanon jatkuminen. Kolmatta viiteajanjaksoa koskevan päivitetyn STATFOR-liikenne-ennusteen julkaisemisen on määrä tapahtua marraskuun 2020 alussa. Tämä liikenne-ennuste muodostaa perustan unionin laajuisten suorituskykytavoitteiden tarkistamiselle kolmannen viiteajanjakson osalta. Kun otetaan huomioon aikarajoitukset, tarkistettujen tavoitteiden asettamiseen ei poikkeuksellisesti pitäisi soveltaa kaikkia täytäntöönpanoasetuksen (EU) 2019/317 9 artiklan 1 ja 2 kohdassa säädettyjä prosesseja ja määräaikoja. Jotta komissio voisi asettaa tarkistetut tavoitteet, kansallisten valvontaviranomaisten olisi toimitettava komissiolle aloituskustannuksia ja liikenne-ennusteita koskevat tiedot asiaankuuluvilta kalenterivuosilta 15 päivään joulukuuta 2020 mennessä, jotta kolmannelle viiteajanjaksolle voidaan asettaa tarkistetut unionin laajuiset suorituskykytavoitteet. Komission olisi hyväksyttävä tarkistetut unionin laajuiset suorituskykytavoitteet kolmannelle viiteajanjaksolle viimeistään 1 päivänä toukokuuta 2021.
                  
               
                     (6)
                  
                  
                     Kun komissio on asettanut tarkistetut unionin laajuiset suorituskykytavoitteet kolmannelle viiteajanjaksolle, jäsenvaltioiden olisi laadittava suorituskykysuunnitelmat, jotka sisältävät tarkistetut suorituskykytavoitteet kolmannelle viiteajanjaksolle. Suorituskykytavoitteiden asettaminen kansallisella tai toiminnallisen ilmatilan lohkon tasolla olisi saatettava päätökseen vasta sen jälkeen, kun tarkistetut unionin laajuiset suorituskykytavoitteet on hyväksytty. Sen vuoksi suorituskykysuunnitelmien luonnosten toimittamiselle olisi asetettava uusi määräaika.
                  
               
                     (7)
                  
                  
                     Koska covid-19-pandemian aiheuttamat olosuhteet ovat väistämättä viivästyttäneet suorituskykysuunnitelmien laadintaan, arviointiin ja hyväksymiseen liittyviä menettelyjä, suorituskykysuunnitelmien lopulliseen versioon sisältyvillä kustannustehokkuutta koskevilla suorituskykytavoitteilla olisi asetuksen (EU) N:o 549/2004 11 artikla huomioon ottaen oltava täytäntöönpanoasetuksen (EU) 2019/317 17 artiklan 2 kohdan mukaisesti taannehtiva vaikutus viiteajanjakson alusta. Näiden suorituskykytavoitteiden vaikutukset olisi kuitenkin näyttävä vasta seuraavien kalenterivuosien yksikköhintojen mukautuksissa.
                  
               
                     (8)
                  
                  
                     Verkon hallinnoija toimitti komissiolle syyskuussa 2019 verkon suorituskykysuunnitelman luonnoksen kolmannelle viiteajanjaksolle täytäntöönpanoasetuksen (EU) 2019/317 19 artiklan mukaisesti. Komissio arvioi verkon suorituskykysuunnitelman mainitun asetuksen 19 artiklan 2 kohdan mukaisesti. Koska olosuhteet ovat verkon suorituskykysuunnitelman luonnoksen toimittamisen jälkeen covid-19-pandemian seurauksena muuttuneet olennaisesti, verkon hallinnoijan olisi laadittava uusi verkon suorituskykysuunnitelman luonnos ja toimitettava se komission arvioitavaksi. Suunnitelman toimittamiselle olisi vastaavasti asetettava uusi määräaika.
                  
               
                     (9)
                  
                  
                     On odotettavissa, että tarkistetuissa määritetyissä kustannuksissa yhdistetyiltä kalenterivuosilta 2020 ja 2021 näkyy lisäepävarmuus ja covid-19-pandemiasta johtuva liikennemäärien pieneneminen.
                  
               
                     (10)
                  
                  
                     Jotta voitaisiin lieventää covid-19-pandemian vakavia vaikutuksia ilmatilan käyttäjiin kolmannella viiteajanjaksolla, kalenterivuosiin 2020 ja 2021 on tarpeen soveltaa erityissäännöksiä, jotka koskevat unionin laajuisten ja paikallisten suorituskykytavoitteiden tarkistamista kustannustehokkuuteen liittyvällä suorituskyvyn keskeisellä osa-alueella, kannustinjärjestelmien ja riskinjakomekanismien täytäntöönpanoa sekä näistä kahdesta kalenterivuodesta johtuvia yksikköhintojen mukautuksia.
                  
               
                     (11)
                  
                  
                     Jotta voitaisiin varmistaa suorituskyvyn kehittämisjärjestelmän ja maksujärjestelmän asianmukainen soveltaminen kolmannella viiteajanjaksolla ja ottaen huomioon suorituskykytavoitteiden asettamisen tulevaisuuteen suuntautuva luonne, unionin laajuisten ja paikallisten kustannustehokkuuteen liittyvien suorituskykytavoitteiden tarkistamisen olisi katettava kalenterivuosien 2020 ja 2021 määritetyt kustannukset yhtenä jaksona. Kun näitä tarkistettuja kustannustehokkuustavoitteita asetetaan unionin laajuisesti ja paikallisesti, olisi otettava asianmukaisesti huomioon lennonvarmistuspalvelujen tarjoajille ja jäsenvaltioille tosiasiallisesti aiheutuneet kustannukset.
                  
               
                     (12)
                  
                  
                     Täytäntöönpanoasetuksessa (EU) 2019/317 vahvistettuja sääntöjä, jotka koskevat seurauksia suorituskykysuunnitelmien myöhäisestä hyväksymisestä, olisi mukautettava, jotta lievennetään vakavia taloudellisia vaikutuksia, joita näillä mekanismeilla muutoin olisi ilmatilan käyttäjiin, ja vältetään yksikköhintojen liiallinen vaihtelu kolmannen viiteajanjakson aikana. Tätä varten vastaavat yksikköhinnan mukautukset olisi poikkeuksellisesti jaettava viiden kalenterivuoden ajalle. Kansallisten valvontaviranomaisten olisi voitava pidentää ajanjakso seitsemään kalenterivuoteen, jos se on tarpeen, jotta vältetään siirtojen suhteeton vaikutus ilmatilan käyttäjiltä perittäviin yksikköhintoihin.
                  
               
                     (13)
                  
                  
                     Jäsenvaltiot voivat toteuttaa lisätoimenpiteitä kompensoidakseen covid-19-pandemian vaikutusta lennonvarmistusmaksujen tasoon kolmannella viiteajanjaksolla soveltamalla täytäntöönpanoasetuksen (EU) 2019/317 29 artiklan 6 kohtaa.
                  
               
                     (14)
                  
                  
                     Jotta kansallisten valvontaviranomaisten ja komission olisi helpompi hoitaa seurantatehtävänsä, lennonvarmistuspalvelujen tarjoajat olisi velvoitettava toimittamaan kyseisille viranomaisille viimeistään 15 päivänä joulukuuta 2020 kertomus toimenpiteistä, jotka on toteutettu covid-19-pandemian taloudellisten ja operatiivisten vaikutusten käsittelemiseksi.
                  
               
                     (15)
                  
                  
                     Poikkeussäännöksiä olisi sovellettava välittömästi, jotta komissio ja jäsenvaltiot voivat nopeasti toteuttaa asianmukaiset toimenpiteet kolmannen viiteajanjakson suorituskykytavoitteiden asettamisprosessin osalta ja lieventää covid-19-kriisin taloudellisia vaikutuksia ilmatilan käyttäjiin. Tämän asetuksen olisi tultava voimaan kiireellisesti seuraavana päivänä sen jälkeen, kun se on julkaistu Euroopan unionin virallisessa lehdessä.
                  
               
                     (16)
                  
                  
                     Yhtenäisen ilmatilan komitea ei ole antanut lausuntoa. Täytäntöönpanosäädös katsottiin tarpeelliseksi, ja puheenjohtaja toimitti täytäntöönpanosäädöksen luonnoksen muutoksenhakukomitealle jatkokäsittelyä varten. Tässä asetuksessa säädetyt toimenpiteet ovat muutoksenhakukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Kohde ja soveltamisala
            Tässä asetuksessa vahvistetaan poikkeukselliset toimenpiteet, joita sovelletaan täytäntöönpanoasetuksen (EU) 2019/317 7 artiklan 1 kohdassa tarkoitetulla yhtenäisen eurooppalaisen ilmatilan suorituskyvyn kehittämisjärjestelmän ja maksujärjestelmän kolmannella viiteajanjaksolla. Jollei tässä asetuksessa nimenomaisesti toisin säädetä, sovelletaan täytäntöönpanoasetuksessa (EU) 2019/317 vahvistettuja sääntöjä.
         
         
            2 artikla
            Tarkistettujen unionin laajuisten suorituskykytavoitteiden asettaminen kolmannelle viiteajanjaksolle
            
               1.   Poiketen siitä, mitä täytäntöönpanoasetuksen (EU) 2019/317 9 artiklan 3 kohdassa säädetään, komissio vahvistaa tarkistetut unionin laajuiset suorituskykytavoitteet kolmannelle viiteajanjaksolle viimeistään 1 päivänä toukokuuta 2021.
            
            
               2.   Poiketen siitä, mitä täytäntöönpanoasetuksen (EU) 2019/317 9 artiklan 1 kohdassa säädetään, kansallisten valvontaviranomaisten on viimeistään 15 päivänä joulukuuta 2020 toimitettava komissiolle tarkistettujen unionin laajuisten suorituskykytavoitteiden asettamista varten aloituskustannuksia ja liikenne-ennusteita koskevat tiedot, jotka kattavat kolmannen viiteajanjakson.
            
            
               3.   Täytäntöönpanoasetuksen (EU) 2019/317 9 artiklan 2 kohdan ensimmäisessä alakohdassa vahvistettuja vaatimuksia ei sovelleta 1 kohdassa tarkoitettujen, kolmatta viiteajanjaksoa koskevien tarkistettujen unionin laajuisten suorituskykytavoitteiden valmisteluun. Poiketen siitä, mitä tässä säännöksessä säädetään, täytäntöönpanoasetuksen (EU) 2019/317 9 artiklan 2 kohdan toisessa alakohdassa tarkoitetun kuulemisen on katettava tarkistettujen unionin laajuisten suorituskykytavoitearvojen luonnokset.
            
            
               4.   Poiketen siitä, mitä täytäntöönpanoasetuksen (EU) 2019/317 8 artiklan 1 kohdassa ja 9 artiklan 3 kohdassa säädetään, 1 kohdassa tarkoitettujen, kolmatta viiteajanjaksoa koskevien tarkistettujen unionin laajuisten suorituskykytavoitteiden on täytäntöönpanoasetuksen (EU) 2019/317 liitteessä I olevassa 1 jaksossa määriteltyjä keskeisiä suorituskykyindikaattoreita koskevien suorituskykytavoitteiden lisäksi sisällettävä suorituskykytavoitteet myös keskeiselle suorituskykyindikaattorille, sellaisena kuin se on muutettuna tämän asetuksen 4 artiklan 1 kohdassa.
            
         
         
            3 artikla
            Suorituskykysuunnitelmien luonnosten toimittaminen ja arviointi
            
               1.   Poiketen siitä, mitä täytäntöönpanoasetuksen (EU) 2019/317 12 artiklassa säädetään, jäsenvaltioiden on laadittava ja toimitettava komissiolle viimeistään 1 päivänä lokakuuta 2021 mainitun täytäntöönpanoasetuksen 10 artiklan mukaisesti laaditut suorituskykysuunnitelmien luonnokset, jotka sisältävät tarkistetut suorituskykytavoitteet, joilla varmistetaan yhdenmukaisuus tämän asetuksen 2 artiklassa tarkoitettujen tarkistettujen unionin laajuisten suorituskykytavoitteiden kanssa.
            
            
               2.   Poiketen siitä, mitä täytäntöönpanoasetuksen (EU) 2019/317 8 artiklan 2 kohdassa ja 10 artiklan 2 kohdan a alakohdassa säädetään, 1 kohdassa tarkoitettujen suorituskykysuunnitelmien luonnosten on täytäntöönpanoasetuksen (EU) 2019/317 liitteessä I olevassa 2 jaksossa määriteltyjä keskeisiä suorituskykyindikaattoreita koskevien suorituskykytavoitteiden lisäksi sisällettävä suorituskykytavoitteet myös keskeiselle suorituskykyindikaattorille, sellaisena kuin se on muutettuna tämän asetuksen 4 artiklan 2 kohdassa.
            
            
               3.   Poiketen siitä, mitä täytäntöönpanoasetuksen (EU) 2019/317 11 artiklan 1 kohdan b alakohdassa ja 11 artiklan 3 kohdassa säädetään, mainitun täytäntöönpanoasetuksen 11 artiklan 3 kohdassa tarkoitettuihin kannustinjärjestelmiin, jotka koskevat suorituskykytavoitteita kapasiteettiin liittyvällä suorituskyvyn keskeisellä osa-alueella, sovelletaan seuraavia vaatimuksia kolmannen viiteajanjakson osalta:
               
                           a)
                        
                        
                           kannustinjärjestelmät kattavat ainoastaan kalenterivuodet 2022–2024. Jäsenvaltioiden on otettava tämä kannustinjärjestelmien lyhennetty kesto huomioon 1 kohdassa tarkoitetuissa suorituskykysuunnitelmien luonnoksissa;
                        
                     
                           b)
                        
                        
                           kannustinjärjestelmillä on oltava taloudellisia vaikutuksia siirtojen ja niiden jälkeisten yksikköhintojen mukautusten muodossa vasta suorituskykysuunnitelman hyväksymistä seuraavasta ensimmäisestä vuodesta alkaen.
                        
                     
            
               4.   Kustannustehokkuuteen liittyvällä suorituskyvyn keskeisellä osa-alueella jäsenvaltioiden täytäntöönpanoasetuksen (EU) 2019/317 16 artiklan mukaisesti hyväksymiin, kolmatta viiteajanjaksoa koskeviin lopullisiin suorituskykysuunnitelmiin sisältyviä suorituskykytavoitteita sovelletaan takautuvasti viiteajanjakson alusta täytäntöönpanoasetuksen (EU) 2019/317 17 artiklan 2 kohdan mukaisesti.
            
            
               5.   Poiketen siitä, mitä asetuksen (EU) 2019/317 19 artiklan 1 kohdassa säädetään, verkon hallinnoijan on viimeistään 1 päivänä lokakuuta 2021 toimitettava komissiolle arvioitavaksi kolmatta viiteajanjaksoa koskeva tarkistettu verkon suorituskykysuunnitelman luonnos.
            
         
         
            4 artikla
            Keskeisiä suorituskykyindikaattoreita koskevat poikkeukset kolmannella viiteajanjaksolla
            
               1.   Poiketen siitä, mitä täytäntöönpanoasetuksen (EU) 2019/317 liitteessä I olevan 1 jakson 4.1 kohdan a ja b alakohdassa säädetään, lennonaikaisten lennonvarmistuspalvelujen keskimääräisten unionin laajuisten ’määritettyjen yksikkökustannusten’ (DUC) vuosittaista muutosta kuvaava keskeinen suorituskykyindikaattori määritellään kalenterivuosien 2020 ja 2021 osalta näiden kahden vuoden yhdistetyksi arvoksi, joka ilmaistaan prosentuaalisena muutoksena täytäntöönpanoasetuksen (EU) 2019/317 9 artiklan 4 kohdan a alakohdassa tarkoitetusta unionin laajuisesta perusarvosta. Tätä varten kalenterivuosille 2020 ja 2021 lasketaan yksi keskimääräinen unionin laajuinen määritetty yksikkökustannus näiden kahden kalenterivuoden unionin tason määritettyjen reitinaikaisten kokonaiskustannusten ja näiden kahden kalenterivuoden unionin tason reitinaikaisten palveluyksiköiden kokonaismäärän suhteena.
            
            
               2.   Poiketen siitä, mitä täytäntöönpanoasetuksen (EU) 2019/317 liitteessä I olevan 2 jakson 4.1 kohdan a alakohdan i ja iii alakohdassa säädetään, reitinaikaisten lennonvarmistuspalvelujen paikallistason määritettyä yksikkökustannusta kuvaava keskeinen suorituskykyindikaattori määritellään kalenterivuosien 2020 ja 2021 osalta näiden kahden vuoden yhdistetyksi arvoksi. Tätä varten kalenterivuosille 2020 ja 2021 lasketaan yksi keskimääräinen määritetty yksikkökustannus näiden kahden kalenterivuoden määritettyjen reitinaikaisten kokonaiskustannusten ja näiden kahden kalenterivuoden reitinaikaisten palveluyksiköiden kokonaismäärän suhteena asianomaisella maksuvyöhykkeellä.
            
         
         
            5 artikla
            Yksikköhintojen laskentaa ja vahvistamista sekä niihin liittyviä mukautuksia koskevat poikkeukset
            
               1.   Täytäntöönpanoasetuksen (EU) 2019/317 27 artiklan 2 ja 5 kohdan mukaiset yksikköhintojen mukautukset on laskettava kalenterivuosilta 2020 ja 2021 näiden kahden vuoden määritettyjen kokonaiskustannusten ja sen kokonaistulonmenetyksen tai niiden kokonaislisätulojen perusteella, jotka johtuvat suorituskykysuunnitelmassa ennustettujen palveluyksiköiden ja tosiasiallisesti kirjattujen palveluyksiköiden välisestä erosta kyseisinä kahtena vuotena. Näihin kahteen vuoteen viitataan yhtenä jaksona, ja ne korvaavat kyseisissä säännöksissä tarkoitetun ajanjakson ”vuosi n”. Yksikköhintojen mukautukset on tehtävä kalenterivuosina 2023 ja 2024, sanotun kuitenkaan rajoittamatta täytäntöönpanoasetuksen (EU) 2019/317 29 artiklan 5 kohdan toisen alakohdan viimeisen virkkeen soveltamista.
            
            
               2.   Täytäntöönpanoasetuksen (EU) 2019/317 27 artiklan 8 kohdan mukaiset yksikköhintojen mukautukset on laskettava kalenterivuosilta 2020 ja 2021 näiden kahden vuoden määritettyjen kokonaiskustannusten ja sen kokonaistulonmenetyksen tai niiden kokonaislisätulojen perusteella, jotka johtuvat suorituskykysuunnitelmassa ennustettujen palveluyksiköiden ja tosiasiallisesti kirjattujen palveluyksiköiden välisestä erosta näinä kahtena vuotena. Näihin kahteen vuoteen viitataan yhtenä jaksona, ja ne korvaavat kyseisissä säännöksissä tarkoitetun ajanjakson ”vuosi n”. Yksikköhintojen mukautukset on tehtävä kalenterivuosina 2023 ja 2024, sanotun kuitenkaan rajoittamatta täytäntöönpanoasetuksen (EU) 2019/317 29 artiklan 5 kohdan toisen alakohdan viimeisen virkkeen soveltamista.
            
            
               3.   Täytäntöönpanoasetuksen (EU) 2019/317 28 artiklan 4 ja 6 kohdan mukaiset yksikköhintojen alennukset tai korotukset on laskettava kalenterivuosilta 2020 ja 2021 määritettyjen kokonaiskustannusten ja näiden kahden vuoden todellisten kokonaiskustannusten perusteella. Näihin kahteen vuoteen viitataan yhtenä jaksona, ja ne korvaavat kyseisissä säännöksissä tarkoitetun kalenterivuoden pituisen ajanjakson. Vuonna n+2 sovellettavat yksikköhintojen pienennykset tai suurennukset on tehtävä kalenterivuonna 2023, sanotun kuitenkaan rajoittamatta täytäntöönpanoasetuksen (EU) 2019/317 29 artiklan 5 kohdan toisen alakohdan viimeisen virkkeen soveltamista.
            
            
               4.   Kolmannen viiteajanjakson osalta mukautukset lasketaan täytäntöönpanoasetuksen (EU) 2019/317 29 artiklan 5 kohdan toisen alakohdan mukaisesti suorituskykysuunnitelmien luonnosten perusteella siltä osin kuin ne ovat merkityksellisiä täytäntöönpanoasetuksen (EU) 2019/317 17 artiklan 1 kohdan mukaisten yksikköhintojen vahvistamisen kannalta.
               Poiketen siitä, mitä täytäntöönpanoasetuksen (EU) 2019/317 29 artiklan 5 kohdassa säädetään, nämä mukautukset on jaettava tasan viidelle kalenterivuodelle alkaen suorituskykysuunnitelman hyväksymisvuotta seuraavasta vuodesta.
            
            
               5.   Kansallinen valvontaviranomainen voi päättää pidentää 4 kohdassa tarkoitetun ajanjakson enintään seitsemään kalenterivuoteen, jos se on tarpeen, jotta vältetään siirtojen suhteeton vaikutus ilmatilan käyttäjiltä perittäviin yksikköhintoihin.
            
         
         
            6 artikla
            Täydentävä raportointi ja seuranta
            
               1.   Lennonvarmistuspalvelujen tarjoajien on täytäntöönpanoasetuksen (EU) 2019/317 4 ja 36 artiklassa säädettyjen velvoitteiden lisäksi toimitettava 15 päivään joulukuuta 2020 mennessä kansalliselle valvontaviranomaiselle kertomus, jossa esitetään yksityiskohtaisesti toimenpiteet, jotka on toteutettu covid-19-pandemian taloudellisten ja operatiivisten vaikutusten käsittelemiseksi. Kansallisen valvontaviranomaisen on toimitettava kertomus komissiolle sen vastaanotettuaan.
            
            
               2.   Kansalliset valvontaviranomaiset ja komissio voivat käyttää 1 kohdassa tarkoitettuun kertomukseen sisältyviä tietoja täytäntöönpanoasetuksen (EU) 2019/317 37 artiklassa määritettyihin seurantatehtäviin.
            
         
         
            7 artikla
            Voimaantulo
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         
         
            Tehty Brysselissä 3 päivänä marraskuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 96, 31.3.2004, s. 1.
         
            (2)  EUVL L 96, 31.3.2004, s. 10.
         
            (3)  Komission täytäntöönpanoasetus (EU) 2019/317, annettu 11 päivänä helmikuuta 2019, yhtenäisen eurooppalaisen ilmatilan suorituskyvyn kehittämisjärjestelmästä ja maksujärjestelmästä sekä täytäntöönpanoasetusten (EU) N:o 390/2013 ja (EU) N:o 391/2013 kumoamisesta (EUVL L 56, 25.2.2019, s. 1).
         
            (4)  Komission täytäntöönpanopäätös (EU) 2019/903, annettu 29 päivänä toukokuuta 2019, ilmaliikenteen hallintaverkkoa koskevien unionin laajuisten suorituskykytavoitteiden vahvistamisesta 1 päivänä tammikuuta 2020 alkavalle ja 31 päivänä joulukuuta 2024 päättyvälle kolmannelle viiteajanjaksolle (EUVL L 144, 3.6.2019, s. 49).
         
            (5)  Komission täytäntöönpanoasetus (EU) N:o 391/2013, annettu 3 päivänä toukokuuta 2013, lennonvarmistuspalvelujen yhteisestä maksujärjestelmästä (EUVL L 128, 9.5.2013, s. 31).